Patrick Modiano

Patrick Modiano (* 30. júl 1945, Boulogne-Billancourt, Francúzsko) je francúzsky spisovateľ a nositeľ Nobelovej ceny za literatúru v roku 2014. V roku 1978 získal Goncourtovou cenu za román "Ulica temných obchodíkov" a roku 2012 Rakúsku štátnu cenu za európsku literatúru. 
Životopis.
Narodil sa na parížskom predmestí. Jeho otec Albert Modiano (19121977) bol obchodník a sefardský Žid. Významná rabínska rodina pôvodne pochádzala z gréckeho Solúnu.
Počas okupácie sa musel v Paríži skrývať pod falošnou identitou a kvôli prežitiu obchodoval s nacistami. Jeho osudy prinútili Patricka Modianiho venovať sa vo svojom diele osude svojej rodiny a francúzskych Židov. Matka Louisa Colpijn (* 1918) je herečka a pochádza z belgických Antverp. Rodičia sa zoznámili v októbri 1942 v okupovanom Paríži a v novembri 1944 mali svadbu. Okrem Patricka sa im v roku 1947 narodil ešte syn Rudy, ktorý zomrel v desiatich rokoch na leukémiu. Patrick mu potom venoval svoje rané diela. Na začiatku 60. rokov sa rodičia rozišli, otec sa znova oženil a roku 1977 zomrel vo Švajčiarsku. Patrick maturoval v Annecy a v ďalšom vzdelávaní nepokračoval. 
V dospievaní ho významne ovplyvnil jeho stredoškolský učiteľ geometrie a matkin priateľ Raymond Queneau so svojím románom "Zazie v metre". Vďaka nemu sa zoznámil s vydavateľom Gastonom Gallimardom, ktorý mu začal vydávať prvé knihy. V roku 1968 tak vydal svoj prvý román "La Place de l'Étoile" o židovskom kolaborantovi počas vojny. Kvôli tomuto kontroverznému románu s antisemitskými narážkami sa nepohodol so svojím otcom. V roku 2010 bol preložený do nemčiny a v Nemecku bol ocenený ako jedno z kľúčových diel o holokauste. V angličtine román doteraz nevyšiel. Roku 1973 napísal scenár k filmu "Lacombe, Lucien". Film rozpráva o osemnásťročnom Lucienovi Lacombeovi, ktorý za vojny spolupracuje s pronemeckými úradmi a pritom sa zamiluje do židovského dievčaťa. Príbeh, odohrávajúci sa v juhozápadnom Francúzsku, má nabúravať tradičný pohľad na francúzske dejiny počas 2. svetovej vojny, získal niekoľko ocenení a bol nominovaný na Oscara. V roku 2002 napísal scenár k filmu "Bon Voyage", opäť z prostredia vojnovej Francúzska. 
Súkromný život.
V roku 1970 sa oženil so spisovateľkou a ilustrátorkou detských kníh Dominique Zehrfussovou, s ktorou má dcéry Zinu (* 1974) a Máriu (* 1978). Vyhýba sa publicite a len zriedkavo poskytuje rozhovory. 
Nobelova cena.
V októbri 2014 získal ako 15. Francúz Nobelovu cenu za literatúru. Pri udelení vyjadril prekvapenie, keď pomyslel na všetkých ocenených pred ním. Bol zvedavý na zdôvodnenie, prečo bola cena venovaná práve jemu. Tajomník švédskej akadémie Peter Englund pri jej odovzdávaní ocenil "umenie pamäte, s ktorej pomocou dokázal vykresliť nepochopiteľné ľudské osudy a opísať život v okupácii". Modianiho tiež prirovnal k Marcelovi Proustovi súčasnej doby. Obaja sa narodili tesne po vojne, začali písať v mladom veku a ich osudy sú v mnohom podobné. Finančnú sumu 8 miliónov švédskych korún, ktorá je s cenou spojená, sa Modiano rozhodol venovať svojmu vnukovi, ktorý žije vo Švédsku. 
Výber z diela.
Vo svojich knihách sa zaoberá predovšetkým životom v okupovanom Francúzsku a antisemitizmom, ale aj obdobím 50. a 60. rokov či udalosťami počas Alžírskej vojny. Napísal viac ako 30 kníh a okrem románov a filmových scenárov sa venoval aj detskej literatúre a piesňovým textom. Knihy často nebývajú dlhé a vo Francúzsku ich čitatelia niekedy nazývajú "petite musique". Vo Francúzsku patrí medzi najčítanejších autorov, avšak do angličtiny bolo preložených len šesť jeho románov. Sám povedal, že anglicky číta pomerne dobre, ale hovoriť v angličtine je pre neho veľmi ťažké. V slovenčine a češtine vyšlo päť kníh.